Oslofolk dropper å døpe barna

Stadig færre medlemmer av den norske kirke døper sine egne barn. Og Oslo-folk leder an trenden.

Oslo-folk er dårligst til å døpe barna i landet, viser tall fra magasinet Strek. Larsen, Håkon Mosvold/NTB Scanpix/Illustrasjonsfoto

31. mai 2014

Det kommer frem i det nyeste nummeret av Strek, et reportasjemagasin om tro og kirken.

Strek har fått Den norske kirken til å regne på hvor mange av deres medlemmer som døper barna sine. Resultatet viser at andelen udøpte barn har doblet seg på åtte år, skriver magasinet.

Blant barn av kirkens medlemmer som fylte to år i fjor, var 22,4 prosent ikke døpt. Blant barn som ble født i 2003 og fylte ti år i fjor, var 11,5 prosent fremdeles ikke døpt.

Oslo leder an

Det er i de største byene tendensen er tydeligst, og Oslo leder an:

43,3 prosent av kirkens egne medlemmer hadde ikke døpt barna sine innen det fylte to år ved årsskiftet, ifølge magasinet.

I Trondheim ligger tallet på 27,7 prosent, Bergen 24,4 prosent og Stavanger 22,5 prosent.

Er fremdeles medlemmer

Selv om de ikke er døpt, står barna fremdeles som tilhørige medlemmer frem til de fyller 18 år så lenge en av foreldrene er medlem, skriver Strek.

— Hvis oppslutningen om dåpen rakner, rakner det for alt som er av kirkelige handlinger, det vil si både konfirmasjon, bryllup og begravelse, sa Trond Bakkevig, fungerende biskop i Oslo, til avisen Vårt Land i april i år.